শানশি বিশ্ববিদ্যালয়
শানশি বিশ্ববিদ্যালয় (সরলীকৃত চীনা: 山西大学; প্রথাগত চীনা: 山西大學; ফিনিন: শানশি তাশুয়ে, এসএক্সইউ(SXU) ) হচ্ছে একটি সরকারি বিশ্ববিদ্যালয় যা চীনের শানশি প্রদেশের তাইয়ুয়ান শহরে অবস্থিত। ১৯০২ সালে প্রতিষ্ঠিত, শানশি বিশ্ববিদ্যালয় ১৯১০-এর দশকে চীনের তিনটি (অন্য দুটি হচ্ছে পিকিং বিশ্ববিদ্যালয় ও তিয়ানজিন বিশ্ববিদ্যালয়) জাতীয় আধুনিক বিশ্ববিদ্যালয়ের একটি ছিল। বিশ্ববিদ্যালয়টিতে দর্শন, আইন, শিক্ষা, লিবারেল আর্টস, ইতিহাস, বিজ্ঞান, প্রকৌশল, চিকিৎসা বিজ্ঞান এবং ব্যবস্থাপনায় দেশি এবং বিদেশি শিক্ষার্থীদের স্নাতক, স্নাতকোত্তর বা পিএইচডি ডিগ্রী প্রদান কড়া হয়। এক সময় নির্দিষ্ট ক্ষেত্রে উন্নতমানের প্রশিক্ষণ এবং গবেষণা মান বজায় রাখার জন্য শানশি বিশ্ববিদ্যালয়ে স্বরাষ্ট্র মন্ত্রণালয় কর্তৃক চীনা ভাষা ও সংস্কৃতি শিক্ষা বিষয়ক পাঠ্যক্রম অন্তর্ভুক্ত ছিল। বর্তমানে, ১০৭১৩ স্নাতক এবং ২২০০ স্নাতকোত্তর শিক্ষার্থী বিশ্ববিদ্যালয়টিতে অধ্যয়ন করছে। চীনা ১০০০+ বিশ্ববিদ্যালয়ের মধ্যে এটি ৮৫তম র‍্যাঙ্কে আছে।